ประกาศกรมสรรพสามิตประกาศกรมสรรพสามิตเรื่อง กำหนดส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรมหรือผู้นำเข้ามีสิทธิได้รับการยกเว้นภาษีสรรพสามิต----------------------- อาศัยอำนาจตามความในประกาศกระทรวงการคลัง เรื่อง ลดอัตราและยกเว้นภาษีสรรพสามิต (ฉบับที่ ๒๗) ลงวันที่๓๐ ธันวาคม ๒๕๓๔ ซึ่งแก้ไขเพิ่มเติมครั้งสุดท้ายโดยประกาศกระทรวงการคลังเรื่องลดอัตราและยกเว้นภาษีสรรพสามิต(ฉบับที่ ๓๓) ลงวันที่ ๒มีนาคม ๒๕๓๘อธิบดีกรมสรรพสามิตจึงกำหนดส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรมหรือผู้นำเข้ามีสิทธิได้รับการยกเว้นภาษีสรรพสามิตตามบัญชีท้ายประกาศกระทรวงการคลังดังกล่าว ในพิกัดอัตราภาษีสรรพสามิตประเภทที่ ๐๒.๐๓ ไว้ ดังต่อไปนี้ ข้อ ๑ให้ยกเลิกประกาศกรมสรรพสามิตเรื่องกำหนดส่วนผสมของเครื่องดื่มน้ำผลไม้และน้ำพืชผักที่ผู้ประกอบอุตสาหกรรมมีสิทธิได้รับการยกเว้นภาษีสรรพสามิต ลงวันที่ ๓๐ มิถุนายน๒๕๓๗ ข้อ ๒ส่วนผสมของเครื่องดื่มน้ำผลไม้และน้ำพืชผัก ที่ผู้ประกอบอุตสาหกรรมหรือผู้นำเข้ามีสิทธิได้รับการยกเว้นภาษีสรรพสามิตให้เป็นไปตามบัญชีอัตราส่วนผสมของเครื่องดื่มน้ำผลไม้และน้ำพืชผักที่แนบท้ายประกาศนี้ ข้อ ๓ผู้ใดประสงค์จะขอรับการยกเว้นภาษีสรรพสามิตสำหรับเครื่องดื่มน้ำผลไม้และน้ำพืชผักตามประเภทที่ระบุไว้ในบัญชีท้ายประกาศนี้ ให้จัดทำหนังสือยื่นต่อกรมสรรพสามิต หรือสำนักงานสรรพสามิตจังหวัด หรือสำนักงานสรรพสามิตอำเภอ หรือสำนักงานสรรพสามิตกิ่งอำเภอ แล้วแต่กรณีโดยแจ้งรายการรายละเอียดเกี่ยวกับเครื่องดื่มที่จะขอยกเว้นภาษีให้ชัดเจน ดังนี้ (๑)ชื่อผู้ประกอบอุตสาหกรรม/ผู้นำเข้าและผู้ผลิตสินค้า (๒)สถานที่ตั้งโรงอุตสาหกรรม/สถานประกอบการของผู้นำเข้า (๓) ชื่อ ตรา หรือยี่ห้อ (๔) ส่วนผสมหลักของเครื่องดื่ม (คิดเป็นร้อยละของน้ำหนักสุทธิของเครื่องดื่ม) (๕) ปริมาตรสุทธิ กรณีที่ผู้นำเข้าจะขอรับการยกเว้นภาษีสรรพสามิตสำหรับเครื่องดื่มน้ำผลไม้และพืชผักตามประเภทที่ระบุไว้ในบัญชีท้ายประกาศนี้ให้ปฏิบัติตามวรรคหนึ่งก่อนการนำเข้าครั้งแรกไม่น้อยกว่า ๗ วันทำการ การขอรับการยกเว้นภาษีสรรพสามิตตามวรรคหนึ่ง หากกรมสรรพสามิตเห็นสมควรจะสั่งให้ส่งตัวอย่างเครื่องดื่มในปริมาณพอสมควรให้กรมสรรพสามิตตรวจวิเคราะห์ก่อนการพิจารณาอนุมัติก็ได้ ข้อ ๔การอนุมัติให้ยกเว้นภาษีสรรพสามิตให้ถือว่ามีผลตั้งแต่วันที่ผู้ประกอบอุตสาหกรรมได้ยื่นหนังสือขออนุมัติยกเว้นภาษีและเจ้าหน้าที่ได้ตรวจสอบแล้วว่าผู้ประกอบอุตสาหกรรมได้ปฏิบัติถูกต้องตามข้อ ๓เป็นต้นไป กรณีที่นำเข้าให้ถือว่ามีผลตั้งแต่วันที่กรมสรรพสามิตอนุมัติให้ยกเว้นภาษีเพื่อผู้นำเข้าจะได้นำหนังสือแสดงการอนุมัติดังกล่าวไปยื่นต่อกรมศุลกากรเพื่อแสดงการได้รับอนุมัติให้ยกเว้นภาษีต่อไป หากเครื่องดื่มที่ผู้ประกอบอุตสาหกรรม หรือผู้นำเข้าขอยกเว้นภาษีเป็นประเภทน้ำผลไม้น้ำพืชหรือน้ำผักชนิดเดียวกันตราหรือยี่ห้อเดียวกันและใช้อัตราส่วนผสมอย่างเดียวกันแต่มีขนาดบรรจุภาชนะแตกต่างกันกรมสรรพสามิตอนุมัติให้ได้รับสิทธิการยกเว้นภาษีสรรพสามิตทุกขนาดด้วยทั้งนี้ผู้ประกอบอุตสาหกรรมหรือผู้นำเข้าจะต้องแจ้งขนาดบรรจุภาชนะให้กรมสรรพสามิตทราบ ข้อ ๕ผู้ประกอบอุตสาหกรรมหรือผู้นำเข้าที่ได้รับอนุมัติยกเว้นภาษีสรรพสามิตแล้ว จะต้องปฏิบัติ ดังนี้ ๕.๑ พิมพ์ข้อความตามรายการที่กำหนดไว้ในข้อ ๓(๑) ถึง (๕) แล้วแต่กรณีติดไว้ที่ภาชนะบรรจุเครื่องดื่มหรือฉลากปิดภาชนะบรรจุเครื่องดื่มด้วยเว้นแต่ผู้ประกอบอุตสาหกรรมหรือผู้นำเข้ารายใดมีเหตุผลและความจำเป็นที่ไม่สามารถจัดพิมพ์ข้อความตามรายการดังกล่าวได้ให้ขออนุมัติยกเว้นไม่ต้องจัดพิมพ์ข้อความเป็นราย ๆ ไป ๕.๒ผลิตหรือนำเข้าเครื่องดื่มที่มีส่วนผสมของน้ำผลไม้หรือน้ำพืชผักไม่น้อยกว่าอัตราส่วนตามที่กรมสรรพสามิตกำหนดไว้ในบัญชีท้ายประกาศนี้ ๕.๓ กรณีมีการเปลี่ยนแปลงชื่อ ตรา ยี่ห้อและอัตราส่วนผสมจะต้องจัดทำหนังสือยื่นขอยกเว้นภาษีตามข้อ ๓ทุกครั้งที่มีการเปลี่ยนแปลง ข้อ ๖หากกรมสรรพสามิตตรวจวิเคราะห์โดยใช้ตัวอย่างเครื่องดื่มจากโรงอุตสาหกรรมเครื่องดื่มที่นำเข้า หรือในท้องตลาดพบว่าผู้ประกอบอุตสาหกรรมหรือผู้นำเข้ารายใดไม่ปฏิบัติให้เป็นไปตามข้อ ๕กรมสรรพสามิตจะพิจารณาสั่งเพิกถอนการอนุมัติให้ยกเว้นภาษีสรรพสามิตทั้งนี้การเพิกถอนการอนุมัติให้มีผลตั้งแต่วันที่ปรากฏชัดแจ้งว่า ผู้ประกอบอุตสาหกรรม หรือผู้นำเข้ารายนั้นไม่ปฏิบัติตามข้อ ๕ และกรมสรรพสามิตจะพิจารณาสั่งประเมินภาษี เบี้ยปรับ และเงินเพิ่มตามกฎหมายต่อไป ข้อ ๗ผู้ใดได้รับการยกเว้นภาษีอยู่ก่อนวันที่ประกาศนี้ใช้บังคับ ให้ถือว่าได้รับอนุมัติให้ยกเว้นภาษีตามประกาศกระทรวงการคลัง (ฉบับที่ ๒๗) ลงวันที่๓๐ ธันวาคม ๒๕๓๔ ซึ่งแก้ไขเพิ่มเติมครั้งสุดท้ายโดยประกาศกระทรวงการคลัง เรื่อง ลดอัตราและยกเว้นภาษีสรรพสามิต (ฉบับที่ ๓๓)ลงวันที่ ๒ มีนาคม ๒๕๓๘ ต่อไป ข้อ ๘ประกาศนี้ให้ใช้บังคับตั้งแต่วันที่๑๕ มีนาคม ๒๕๓๘ เป็นต้นไป ประกาศณ วันที่ ๒๗ มีนาคม พ.ศ.๒๕๓๘ สมใจนึก เองตระกูล อธิบดีกรมสรรพสามิต[รก.๒๕๓๘/๓๔ง/๔๔/๒๗ เมษายน ๒๕๓๘] เพ็ญพร/พิมพ์/แก้ไข ๒๗/๐๘/๔๕ B